Приемам, че ще говорим за импулсен електрожен, а не за инвертори, което по същество също е инвертор, но в по-тесен смисъл на думата. Задачата е, да се увеличи честотата, при което трансформаторът да стане с малки размери, лек, евтин и т.н. За целта  мрежовото напрежение трябва да се изправи, що годе да се изглади и да се накъса на импулси с желаната честота. Накъсването става с електрони ключове, които могат да са тиристори, биполярни транзистори, полеви транзистори или IGBT. Тиристорите са бавни и работят на ниски честоти (например 1KHz) от което сечението на магнитопровода няма да намалее съществено. Биполярните мощни транзистори за ток от порядъка на 30А, могат в най-добрия случай да работят до към 20KHz. Имат недостатък, че трябва да се управляват с много силен управляващ ток, защото коефициентът им β е много нисък. Освен това непременно трябва да им се осигури отрицателно напрежение на базата при заден фронт на импулса. Мощните полеви транзистори работят при много по-високи честоти. Управляват се с еднополярно напрежение, което е благоприятно. При управлението обаче се проявява паразитен капацитет, който е твърде голям и за това е необходимо нискоомно крайно стъпало на управляващото устройство, което се постига на практика с комплементарна двойка към гейта. Другият недостатък е, че имат много голямо съпротивление при наситено състояние, поради което разсейват значителна колекторна мощност. Най-съвършеният вариант за сега са IGBT транзисторите. Те са комбинация между биполярни и полеви транзистори, т.е. имат n-p-n или p-n-p структура, благодарение на което остатъчното им напрежение в наситено състояние е както на биполярните. Управлението им обаче е като на полевите, т.е.  управляват се с гейт. И те притежават голям входен капацитет. Работят само в ключов режим, поради което някои ги сравняват с двуоперационите тиристори.

При обикновените домашни електрожени регулирането на тока се извършва посредством разсейването на магнитния поток, което по принцип е нецивилизовано. Освен това там няма електронни елементи и този идиотски режим е допустим. Тук обаче трябва да се мисли за ограничаване на тока чрез задържана ООВ по ток. От това възникват големите проблеми.

Зависимостта U=f(I) трябва да бъде следната

Без обратна връзка токът на късо съединение би станал огромен, което ще разреди изглаждащите кондензатори на изправителя и ще повреди някой транзистор или диод. Тази обратна връзка трябва да бъде бързодействаща, т.е. трябва да се внимава с изглаждащите филтри!

Другият голям проблем е трансформирането на правоъгълните импулси в режим ШИМ. На пръв поглед нещата изглеждат лесни, но паузата при нормален ШИМ тук не е пауза, а отрицателен импулс (отскок). При опит да се приложи класически ШИМ, ще  получи модулация на някаква постоянна съставка в трансформатора и на изхода му ще се появят странни неща.

Подходящо е да се използва ИС TL494 и нейните модификации. Тя осигурява променливо напрежение, симетрично спрямо абсцисната ос и подмагнитващата съставка се свежда до нула.

Това, което в крайна сметка се получава, е показано на фигурата. Ако се приложи ШИМ, трябва да се изменя площта и на положителния, и на отрицателния импулс, т.е. симетрията да се запази.

Тук може с успех да се използват микроконтролери, чрез които да се въведат редица екстри. Например при заден фронт на положителния импулс и преден фронт на отрицателния има едно критично състояние, за което могат да се окажат отпушени два транзистора едновременно. При така наречените мостови схеми това предизвиква късо съединение. Разбира се при TL494 са взети мерки срещу този ефект, но чрез контролер може да се въведе пауза между двата импулса, като симетрията може да се запази. Не зная обаче как ще се чувстват те в среда с огромни смущения. Тук специалистите по микроконтролери имат тежката дума.


При висока честота се наблюдава повърхностен ефект, т.е. плътността на тока в повърхността е голяма. За това при силовите устройства на ВЧ не се използват шини, а се предпочитат усукани изолирани медни проводници. Това е другата особеност, която трябва да се има предвид.

Свързването на трансформатора може да става по два начина. При единият начин първичната намотка се прави симетрична със средна точка.

Разбира се вместо релета, трябва да се поставят транзистори. 


Тази схема има предимство, че мощните транзистори са само два. Освен това към управляващите им входове се прилагат напрежения с обща маса, което не налага да се търсят варианти за галваническото им разделяне. Недостатъкът  е, че има много големи отскоци на напрежението върху колекторите на транзисторните ключове. Те трябва да са в състояние да издържат 800V. Мисля, че предимствата на този вариант обаче са по-големи от недостатъците и аз бих си поиграл.

Вторият вариант използва мостова схема, наричана още реверсивен четириъгълник, която изглежда така:

Ако се изпълни с биполярни транзистори, към всеки от тях трябва да се добави обратен диод.

Вижда се, че сорсовете на горните транзистори не могат да се свържат към маса, поради което е необходимо специално отместване на нивото. Популярна схема за това е IR2110 и нейните модификации. Има и други варианти, но много ме заболяха очите и спирам до тук. Извинявам се, ако има правописни грешки. Ако възникнат допълнителни въпроси от моята компетентност, ще отговоря.
